google/wiki40b huggingface dataset:
Börje Vestlund

Bakgrunn

Vestlund ble født i Ljusdal i landskapet Hälsingland, men vokste opp i Sundsvall og i Norrköping. Etter å ha hoppet av allmennfaglig utdanning, begynte Vestlund tidlig innen restaurantbransjen. Til å begynne med arbeidet han på flere ulike restauranter i Norrköping, før han i 1979 flyttet til Linköping, hvor han begynte som servitør på Frimurerhotellet.
Mens han var ansatt på restaurant, ble Vestlund aktiv i fagbevegelsen, og hadde gjennom en tiårsperiode flere verv på lokalt plan. I 1989 ble han ansatt som ombudsmann ved Hotell- och restaurangfackets stockholmavdeling. Siden den gang ble han boende i Stockholm, og sist på Järvafältet i det nordlige Stockholm.

Politisk arbeid

I perioden 1994 til 2002 var Vestlund først reserve, og senere fast medlem av bystyret i Stockholm. I denne perioden hadde han verv i flere styrer og nemnder, blant disse leder for Kista bydelsstyre og senere nestleder i nestleder i gate- og eiendomsetaten.
Vestlund stilte til riksdagsvalget i 2002 for Socialdemokraterna i Stockholms kommunes valgkrets, og han satt i perioden 2002 til 2006 som vara i trafikkomiteen, skattekomiteen, sosialsikringskomiteen og EU-nemnda. Ved riksdagsvalget i 2006 mistet Vestlund riksdagsplassen, men da Carin Jämtin gikk inn som opposisjonsborgerråd (oppositionborgarråd) i Stockholm, gikk han inn og erstattet henne i riksdagen. Vestlund ble da først vara og senere fast medlem i næringskomiteen, samt vara i sivilkomiteen.
Vestlunds viktigste prioriteringer innen politikk var næringslivsspørsmål og arbeiderretigheter. Han tilhørte de som innenfor den sosialdemokratiske riksdagsgruppen jobbet for å få til en bedre posisjon for den svenske avtalemodellen i forbindelse med Lisboa-traktaten. Vestlund var kandidat til Europaparlamentet i 2009, men ble ikke valgt.

Engasjement utenfor politikken

Vestlund var fra 2006 leder for riksdagens HBT-gruppe, og kasserer i HBT-socialdemokrater siden 2008. Ved siden av sitt politiske engasjement, var Vestlund siden 1980-tallet aktiv i RFSL, først lokalt i Linköping, og senere gjennom flere år som forbundskasserer og forbundsrevisor. Vesdtlund var fra 2004 leder for Svenska Epilepsiförbundet.
This Boy

Bakgrunn

John Lennon og Paul McCartney skrev sangen på et hotellrom som en følge av idèen med å lage en sang som var spesielt egnet for flerstemt sang; i dette tilfelle tre-stemt. De hadde praksisert det før med Phil Spector komposisjonen To Know Her Is to Love Her, men ellers var det slik at et medlem var solist, med de to andre som bidro med bakgrunnkor, eventuelt at to medlemmer sang tostemt. Mellomverset som Lennon var solist på, var inspirert av Smokey Robinson. Lennon sa i 1980 at det ikke var noe spesielt med teksten; kun lyd og harmoni.

Innspilling

The Beatles spilte inn «This Boy» i Abbey Road Studios og var siste sang på agendaen 17. oktober 1963. Denne dagen var også første gang gruppen benyttet firesporsteip, noe som ga bedre lyd. De spilte inn 15 tagninger, hvor de spilte og sang på direkten. Etterpå la Lennon, McCartney og George Harrison på sine stemmer enda en gang. Noe annet som ble overdubbet var Harrisons gitarriff helt på slutten. Til å begynne med var det en gitarsolo på mellomverset, men det ble bestemt at Lennon skulle synge det partiet i stedet.
CD-singlen Free as a Bird kom ut desember 1995, og inneholder blant annet tagning 12 og 13 av «This Boy». Tagning 12 stoppet i andre vers siden McCartney sang for høyt i forhold til de andre. Tagning 13 ble riktignok en komplett gjennomkjøring, men med en del feil og dermed ble det til at de fleipet en del på slutten. Eksempelvis sang de «thas boy» i stedet.
Det kinesiske landbruksmuseum

Det kinesiske landbruksmuseum (kinesisk: 中国农业博物馆, pinyin: Zhongguo nongye bowuguan, engelsk: Chinese Agricultural Museum) er det nasjonale kinesiske museum for landbruk. Museet ble grunnlagt i 1983 og ble åpnet i september 1986. Det ligger i Beijings bydistrikt Chaoyang i gaten Dongsanhuan Beilu nr. 16. Museet har over titusen utstillingsgjenstander på et areal på 800 kvadratmeter.
Autobuses Unidos

Autobuses Unidos, forkorta AU, er et meksikansk busselskap. Det er et datterselskap av Autobuses de Oriente (ADO), og opererer langdistanseruter i den sørøstlige delen av landet, i delstatene Chiapas, Oaxaca, Puebla, Tabasco og Veracruz, samt Mexico by.
AU er en av ADOs økonomitjenester, og har derfor busser av lavere standard, vanligvis uten toalett og klimaanlegg. Det gjør også flere stopp på mindre steder langs ruta.
Selskapet ble etablert i mars 1926, som selskapet Autotransporte México–Puebla, med sju busser. På 1930-tallet ble tilbudet utvida til Veracruz, og i 1938 hadde selskapet 72 busser. Fire år seinere åpna det ruter til Oaxaca. I 1966 bytta det navn til Autobuses Unidos Flecha Roja, og tok samtidig over rutene til flere mindre selskaper. I 1969 tok selskapet det navnet det har i dag.
Oppklaring

Oppklaring, eller rekognosering, er undersøkelse ved fysisk observasjon for å skaffe opplysninger om fiendtlige styrker, fiendtlige stillinger, terreng og lignende.
Eksempler på oppklaring er patruljering med tropper, skip eller luftfartøyer, eller ved å sette opp skjulte observasjonsposter. Oppklaring kan også utføres med rekognoseringssatellitter og ubemannede luftfartøyer. I tidlige tider falt denne oppgaven ofte på lette tropper, som romernes velites eller lette rytteravdelinger.
Oppklaring er en fundamental taktikk for å frembringe et etterretningsbilde, og er avgjørende for framrykking og videre handling.
Spesialoppklaring er en form for oppklaring som innebærer bruk av ukonvensjonelle metoder og styrker. Spesialoppklaring regnes som en av hovedformene for spesialoperasjoner.
Oppklaring er mye brukt av styrker i framrykking, for eksempel ved bruk av stridsvogner og bakkestyrker. Disse har gjerne egne tropper som sørger for oppklaringen.
Jean-Louis Guez de Balzac

Liv og virke

Guez de Balzac kom fra en velstående borgerlig familie. I ungdommen studerte han ved to jesuittkollegier i Angoulême og Poitiers, der han lærte seg latin, særlig latinsk retorikk.
I 1612 møtte han Théophile de Viau da de Viaus trupp besøkte Angoulême, og flyktet hjemmefra med truppen. De to reiste sammen med truppen for en tid, men da den ankom Leiden lot de seg innskrive ved byens universitet i mai 1615, skjønt det er mulig at de lå ved universitetet også i 1613.
Hans brev til venner og til viktige hoffmenn gav ham et stort ry. Han ble overøst med ros, og han ble stamgjest (en habitué) ved Hôtel de Rambouillet. I 1624 ble en samling av hans Lettres publisert, og ble mottatt vel. Fra Chateau de Balzac, som han hadde trukket seg tilbake til, fortsatte han å korrespondere med Jean Chapelain, Valentin Conrart og andre.
I 1634 ble Balzac valgt til å sitte i Académie française. 
Guez de Balzacs berømmelse skyldes i det alt vesentlige hans Lettres, En neste samling ble offentliggjort i 1636. Recueil de nouvelles lettres ble trykket det påfølgende år. Hans brev, skjønt tomme og affektert i substans, viser en mesterlig stilsikkerhet, og viste hvordan den franske prosa kunne beherskes med klarhet og presisjon. Hans stil ble normsettende hva gjaldt utviklingen av et nasjonalt stilideal og med hensyn til vesentlige idiomatiske elementer. Balzac tilskrives derfor æren for å bevirket en reform av fransk prosa som er sammenlignbar med  François de Malherbes innflytelse på fransk poesi. 
I 1631 publiserte han en eulogi av Ludvig XIII av Frankrike, med tittelen Le Prince; i 1652 kom Socrate chrétien, og så Aristippe ou de la Cour i 1658.
New Super Mario Bros. Wii

Generelt

Det er mulig for opp til fire spillere å spille samtidig. Det er fire spillbare karakterer i spillet Mario (spiller 1), Luigi (spiller 2) og to Toader, en blå (spiller 3) og en gul (spiller 4). Hvis en spiller dør kan han komme inn igjen i spillet senere. Når man spiller holder man wii-kontrollen horisontalt. Noen bevegelser, som hopping og angrep utføres med knappene mens andre, som snurring i lufta og å løfte opp andre spillere gjøres ved å riste kontrollen. Spillet har noen kjente gamle "power ups" og noen nye, og det er også mulig å ri på Yoshier.
Edsbyn

Edsbyn er et tettsted i Gävleborgs län i landskapet Hälsingland i Sverige. Det er Ovanåker kommunes administrasjonssenter. I 2010 hadde tettstedet 3 985 innbyggere.
Slangbellan

Slangbellan (svensk for «spretterten») er en svensk litterær debutantpris på 30 000 SEK innstiftet  i 1998 og som deles ut til svenske barne- og ungdomsforfatter av Sveriges Författarförbunds seksjon for barne- og ungdomslitteratur. Foruten pengene får vinnerne en dreiet sprettert og et diplom.
Aleochara

Utseende

Små til middelsstore (2-8 millimeter), oftest mer eller mindre brunaktige kortvinger. De fleste artene er forholdsvis store og brede til Aleocharinae å være. Føttene på alle tre beinpar er fem-leddete, og maksillepalpene består også av fem ledd.

Levevis

Artene i denne slekten har larver som lever som parasitter på larver og pupper av tovinger (Diptera). En del av artene kan være tallrike ved fersk møkk der det gjerne utvikler seg rikelig med fluelarver.
Arten Aleochara bilineata har vært noe brukt i biologisk kontroll av fluelarver.
NM i svømming 1920

NM i svømming 1920 ble arrangert i form av ulike norgesmesterskapsstevner i Stavanger, Trondhjem og Kristiania.
Fylkesvei 3506

Fylkesvei 128 går mellom Harebakken og Tveiten i Arendal kommune. Veien er 4,0 km lang.
Shoji Ikitsu

Karriere

Shoji Ikitsu startet sin profesjonelle karriere i Avispa Fukuoka i 1996. Han har også spilt for Sagan Tosu og New Wave Kitakyushu.
Nalandainskripsjonen

Nalandainskripsjonen er en gammel buddhistisk inskripsjon som befinner seg i Nalanda, innenfor den nåværende staten Bihar i det nordøstlige India. Den har blitt datert til 860 e.Kr.
Inskripsjonen forteller om kong Devapaladeva av Palariket som hadde oppfylt ønsket til Sri Maharaja av Suvarnadvipa, Balaputra, om å bygge et buddhistisk kloster i Nalanda. Balaputra var nevnt av sønnen av Samaragrawira, sønnesønn av Śailendravamsatilaka (juvelen av Śailendrafamilien) med tilleggsnavnet Śrīviravairimathana (den som slår fiendens helt), kongen av Java som giftet seg med Tārā, datter av Dharmasetu.
Inskripsjonen ble funnet av Hirananda Shastri i 1921 i forkammeret til Kloster 1 i Nalanda.
Pachypeza

Utseende

Middelsstore, avlange, grå eller brunaktige trebukker. Antennene er ganske lange, hos hannene tydelig lengre enn kroppen. Hodet er påfallende lite. Pronotum er tydelige smalere enn de jevnbrede dekkvingene, omtrent sylindrisk.

Levevis

Larvene lever vanligvis i de hule stammene på storvokste urter, særlig tistler og lignende. De voksne billene finnes ofte på blomster.

Utbredelse

Slekten er utbredt i Mellom- og Sør-Amerika.
Didrik Moll

Didrik Moll (– 1622) var en maler og pousserer som virket i Danmark under Christian IV. Han hadde formentlig tysk opphav, men var gift med en dansk kvinne, Else Hermansdatter. Han påtok seg finere stafferingsarbeider til de kongelige slott og orlogsskip og utførte også leilighetsvis billedlige fremstillinger. Han malte dessuten våpen, faner, fyrværksfigurer og haveskulpturer samt gjenstander og kulisser til bruk ved fyrstelige fester.
45. ingeniørkamuflasjeregiment

45. inzjenerno-maskirovotsjnyj polk, «45. ingeniør-kamuflasje regiment»er et ingeniørregiment i det russiske forsvaret som er underlagt Den russiske føderasjonens ingeniørtyrker i Forsvarsdepartementet i Russland. Regimentet er forlagt til Murom, Vladimir oblast, og har ekstra kapasitet for kamuflasje og villedelse i form av oppblåsbare narremål, så som rakettramper, panservogner, stridsvogner og annet militært materiell. 
De deltok aktivt i Militærøvelsen Zapad-2017.
Shūji Terayama

Liv og virke

Terayama Shuji ble født i Hirosaki, Aomori, i desember 1935 (det foreligger usikkerhet rundt den eksakte fødselsdatoen). Familien flyttet til provinshovedstaden Aomori-by i forbindelse med jobben faren, som var politibetjent. I 1941 ble Shujis far innkalt til hæren og sendt til fronten; i september 1945 døde han av dysentri i Indonesia. Da USA satte igang bombetokter mot Aomori-by, flyttet Shuji og moren til Misawa, hvor moren begynte å jobbe på en amerikansk militærbase etter krigens slutt; tre år senere dro hun til Kyushu for å jobbe ved en annen base, hvoretter Shuji flyttet tilbake til Aomori-by.
På barneskolen i Misawa og senere på ungdomsskolen i Aomori-by viste han stor interesse for skriving, og redigerte skoleaviser og publiserte egne artikler og etter hvert poesi. På videregående skrev han hovedsakelig haiku-dikt, og sendte inn bidrag til flere provinsielle ungdomsmagasiner. Slektningene i Aomori-by drev sin egen kino, hvilket også ga ham nærmest ubegrenset tilgang på filmer.
I 1954 flyttet Terayama Shuji til Tokyo etter å ha blitt tatt opp ved det anerkjente Waseda-universitetet ved institutt for japansk språk, og ble samme år medlem av poesikretsen Vou, ledet av poeten Kitasono Katsue, hvor han i perioden 1954-1956 publiserte flere dikt. I 1954 fikk han sin offisielle debut som vinner av en tanka-konkurranse i et tanka-tidsskrift. Året etter startet et tre år lang sykehusopphold som følge av nyrebetennelse, og droppet ut av skolen. Under sykehusoppholdet publiserte han to diktsamlinger.
Fokuset for skrivevirksomheten beveget seg etterhvert fra poesi til radio, tv og kulturkritikk. I forbindelse med studentopprør og protester mot fornyelsen av sikkerhetstraktaten mellom Japan og USA i 1960 stadfestet Terayama sin posisjon som en sentral skikkelse i motkulturbevegelsen, som forfatter og kritiker. Den tospråklige avisen Student Times publiserte i 1962 en tjuefire-dels serie med Terayamas essayer, som gjorde ham populær i studentkretser, og gjorde ham til som en motkulturell l ederskikkelse.

Etableringen av teatergruppen Tenjou Sajiki i 1967 representerte en milepæl i Terayama Shujis karriere, og arbeidet som dramatiker skulle dominere virket hans frem til sin død i 1983, grunnet skrumplever forårsaket av langtids bruk av nyremedisiner.
Grigorij Ordzjonikidze

Bakgrunn

Ordsjonikidze ble født i en georgisk adelsfamilie, han ble involvert i radikal georgisk politikk i 1903 etter endt utdannelse som lege i Tbilisi.

Revolusjonær, politiker

Han ble arrestert for våpensmugling. Han ble løslatt og dro snart til Tyskland, men i 1907 kom han tilbake til Russland og bosatte seg i Baku, hovedstaden i Aserbajdsjan, hvor han arbeidet nært med Josef Stalin og andre høytstående kommunistiske politikere. Sergo deltok under den persiske konstitusjonelle revolusjonen på oppdrag av det bolsjevikiske partiet og ble værende i Teheran frem til rundt 1909. 
Han ble arrestert for å være medlem av det sosialdemokratiske partiet og deportert til Sibir, men han klarte å rømme derfra tre år senere. Han returnerte til St. Petersburg i april 1912, men han igjen ble pågrepet og dømt til tre års hardt straffearbeid. I løpet av den russiske borgerkrigen, ble han en Kommissær for Ukraina og han tok del i kampene mot den hvite arme i Kaukasus. På 1920-tallet, var han med på inkorporering av Kaukasus under etableringen av Sovjetunionen. 
Etter at Aserbajdsjan og Armenia var blitt overtatt av bolsjevikene, i 1921 ledet Ordzhonikidze en bolsjevikisk invasjon av Den demokratiske republikken Georgia og de etablerte i stedet Den sosialistiske republikken Georgia. Senere kjempet han for å redusere georgisk selvstendighet fra Sovjetunionen, og dermed ble han en nøkkelfigur i georgisk politikk. I samme periode, hjalp han også Mirza Koochak Khan med å etablere den kortvarige sosialistiske republikken Gilan i det nordlige Iran. 
Ordzhonikidze ble utnevnt til medlem av Politbyrået i 1926, og han ble kommissær for den sovjetiske tungindustrien i 1932.

Død, spekulasjoner

Ordzhonikidze døde natten mellom 17. og 18. februar 1937. Hans død ble fastsatt til å være et resultat av et hjerteinfarkt. Den 19. februar publiserte avisen Pravda en rapport signert av tre leger og en folkekommissær som bekreftet at Ordzhonikidze «døde på grunn av lammelse av hjertet».  
At Ordzhonikidze muligens begikk selvmord ble først nevnt av Nikita Khrusjtsjov under hans hemmelige tale den 25. februar 1956. Khrustsjov gjorde dette kjent på den 22. partikongress i 1961. I sine memoarer har Khrusjtsjov navngitt to motstridende kilder for denne historien: Anastas Mikojan, som angivelig fortalte ham om selvmordet etter verdenskrigen, og Georgy Malenkov, som angivelig fortalte Khrusjtsjov om dette under selve krigen. 
Ordzhonikidzes dokumenter og papirer skal senere ha blitt konfiskert av Lavrentij Berija, og Ordzhonikidzes livvakter og personlige sekretær, skal sammen med brødrene hans, Ivan og Konstantin, også ha blitt arrestert kort tid etter hans dødsfall. Muligheten er at hans dødsfall var blitt beordret av Stalin.
Meioneta gulosa

Utseende

Meioneta gulosa er en liten edderkopp, mellom 1,6 og 2,2 millimeter lang. Den er en av dvergedderkoppene med mørk, nesten svart bakkropp og forkropp, med lysere rødlige eller gulbrune bein. Kroppen er todelt i en bakkropp (abdomen) og en forkropp (prosoma eller cephalothorax). Forkroppen er bredt oval, litt flat og forholdsvis liten. Bakkroppen hos hunnen er stor og kuleformet. Avstanden fra det fremste øyet til hodets fremkant er forholdsvis stor, mye mer enn to ganger øyets diameter.
Artene i denne slekten er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
The Amazing Race 29

The Amazing Race 29 er den tjueniende sesongen av den amerikanske realityserien The Amazing Race. I motsetning til de tidligere sesongene, som nesten utelukkende bestod av lag med et pre-eksisterende forhold, har denne sesongen tjueto deltagere, som ikke har noe pre-eksisterende forhold til hverandre, som møtes for første gang og ville danne elleve lag med to ved startstreken. Disse lagene konkurrerte så i et kappløp rundt i verden for å vinne US$ 1 000 000.
Brooke Camhi og Scott Flanary vant den tjueniende sesongen av The Amazing Race.

Produksjon

I mars 2016, fornyet CBS The Amazing Race for TV-sesongen 2016-17, men ble, for første gang siden den tolvte sesongen, utelatt for høstsesongen. I november 2016, ble det annonsert at sesongen ville ha premiere fredag 21. april 2017, etter at MacGyver hadde sesongavslutning. Den 10. mars 2017 ble det igjen annonsert av CBS at sesongpremieren til denne sesongen ville være torsdag 30. mars 2017 og overta tidspunktet til dramaserien Training Day, som ble flyttet til lørdager istedenfor.
Den tjueniende sesongen av The Amazing Race strakk seg 58 000 km gjennom ni land på fem kontinenter i løpet av 22 dager. Innspillingen begynte 10. juni 2016 og ble avsluttet 2. juli 2016 i Chicago. Panama, Tanzania, Norge og Hellas var noen av landene som ble besøkt i løpet av kappløpet.
Denne sesongen ble det innført noen små endringer i The Amazing Race-reglene. Mens den tradisjonelle grensen for hvor mange veisperringer ett lagmedlem kunne gjøre var uendret, var det nå et krav at lagmedlemmer ikke kunne gjennomføre mer enn fire veisperringsoppgaver før den niende etappen. I tillegg var det nå ingen grenser på hvor mange ganger et lag kunne benytte seg av U-sving.
English guitar

«English guitar» er et strengeinstrument som er en videreutvikling av sister, og følgelig ingen gitar i det hele tatt.
Instrumentet har en pæreformet kropp, flat bunn og forholdsvis kort hals, og var vanligvis utstyrt med seks strengekor i standardstemmingen c, e, gg, c'c', e'e', g'g'. Den åpne stemmingen i en c-dur-akkord gjør instrumentet lett å spille på for nybegynnere.
English guitar var populær mange steder i Europa i tida rundt 1750 til 1850, spesielt i høyere sosiale sirkler. Det ble skrevet en mengde musikk for instrumentet fra midten av 1700-tallet. Ofte angir tittelsida bare guitar eller guittar, noe som ikke alltid gjør det lett å skille materialet fra musikk for spansk gitar. Andre navn er cetra, kitara i England, cistre eller guittare angloise i Frankrike og cetra i Italia. Instrumentet var også kjent i Norge hvor det trolig ble kalt guitarre. Det er bevart flere eksemplarer i norske museer, bl.a. på Norsk Folkemuseum.
Navnet «english guitar» ble tatt i bruk ganske seint, først i Frankrike rundt 1770 med "guitare angloise" til forskjell fra "guitare espagnole". Rundt 1800 begynte navnet å bli vanlig også andre steder, da behovet for å skille engelsk «gitar» fra spansk gitar ble nødvendig.
Charlie Mulgrew

Dundee United

Mulgrew ble i januar 2006 lånt ut til Dundee United for resten av sesongen, og han ble i februar kåret til Månedens unge spiller i Skotsk Premier League. Etter sesongslutt vendte han tilbake til Celtic, men ble i august samme år solgt til Wolverhampton som en del av oppgjøret for Lee Naylor som ble kjøpt av Celtic.

Wolverhampton

Han debuterte for sin nye klubb 10. september da Wolverhampton vant 1-0 mot Leeds. Den største delen av den første sesongen hos Wolverhampton gikk han skadet og i den følgende sesongen ble han lånt ut til Southend United i Football League One for resten av sesongen rett før overgangsvinduet stengte for å få spilletid.

Aberdeen

I juli 2008 var Mulgrew på vei til Swindon Town for et overgangsbeløp på 150 000 britiske pund, men han trakk seg fra denne.  15. juli 2008 skrev han i stedet en toårs kontrakt med Aberdeen.
I oktober 2009 ble han tilbud en ny kontrakt med Aberdeen, men Mulgrew valgte å gå ut kontraktstiden.

Celtic

1. juli 2010 vente han tilbake til Celtic, først på en treårskontrakt, som var Neil Lennons første spillerkjøp som trener for Celtic. Kontrakten ble 26. august 2011 forlenget til 2015.
21. mai 2011 laget Mulgrew Celtics tredje og siste mål på et frispark i cupfinalen mot Motherwell på Hampden Park og bidro slik til at han vant sin første medalje i karrieren.
Mulgrew ble utnevnt til månedens spiller for februar 2012 i Scottish Premier League. Selv om han er forsvarsspiller, laget han i løpet av måneden to mål for klubben, herunder et mål på et langskudd fra nesten 30 meter, og debuterte på landslaget.
Presidentvalget i Tyskland 2004

Forbundsforsamlingen i Tyskland valgte 23. mai 2004 Horst Köhler som ny Forbundspresident. Köhler var tidligere direktør i IMF. Motkandidat fra SPD var Gesine Schwan.
Köhler som ble støttet av CDU/CSU og FDP, fikk én stemme mer enn kravet til absolutt flertall og valget var dermed avgjort etter første valgomgang. Flertallet var imidlertid noe mindre enn på forhånd antatt. Dette skyldtes avholdne og ugyldige stemmer, sykefravær og dessuten dødsfall. I det siste tilfellet dreide det seg om et overskuddsmandat og disse blir ikke erstattet når representanten dør. Imidlertid må også et antall fra CDU/CSU/FDP-gruppene ha stemt for kandidaten fra SPD.
FNs tilsynsråd

FNs tilsynsråd er et av hovedorganene i De forente nasjoner (FN), opprettet for å sørge for at tilsynsområder ble forvaltet med beste hensyn til innbyggerne og internasjonal fred og sikkerhet. Kapittel XIII i De forente nasjoners pakt omhandler rådets sammensetning og oppgaver.
Alle tilsynsområdene – de fleste tidligere mandatområder under Folkeforbundet – har oppnådd selvstyre eller uavhengighet, enten som selvstendige stater eller ved sammenslutning med uavhengige stater. Det siste var Palau, som ble medlem av FN i 1994.
Som følge av at oppdraget er fullført, ble tilsynsrådets arbeid suspendert 1. november 1994. Etter dette møtes rådet ikke lenger årlig, men kan sammenkalles ved behov.
Yoshiro Moriyama

Japans herrelandslag

Yoshiro Moriyama spilte syv landskamper for Japans herrelandslag.
LyddAir

Historie

Flyselskapet ble etablert og startet sin virksomhet i juni 1997. Jonathan Gordon (administrerende direktør i LyddAir) kjøpte London Ashford Airport i juni 1996 og et år senere begynte han Atlantic Airbridge. Flyselskapet er et heleid datterselskap av hans rådgivningsfirma, Atlantic Bridge Aviation. Det ble relansert som LyddAir i april 2002. Flyselskapet er heleid av South-East Airports og hadde syv ansatte (mars 2007).